Sekä sosiaalihuollon että terveydenhuollon lainsäädäntö velvoittavat psykososiaalisen tuen toimijat yhteistyöhön. Lainsäädännön mukaan sosiaalipäivystys vastaa kiireellisissä tilanteissa ensivaiheen psykososiaalisen tuen johtamisesta. Tämä tarkoittaa käytännössä hätäkeskuksen kautta tulevia kiireellisiä ilmoituksia, joiden osalta ensivaiheen toiminnan johtovastuu on aina sosiaalipäivystyksellä. Muilta osin lainsäädäntö ei ota kantaa palvelutuotannon organisointiin.
Sosiaalihuollon vastuulla on sosiaalipäivystyksenä toteuttava kiireellisten sosiaalipalvelujen tarpeen arviointi ja päätöksenteko sekä äkillisissä järkyttävissä tilanteissa sosiaalityön ja sosiaaliohjauksen keinoin annettava välitön tuki yksilölle, perheelle ja yhteisölle sekä tuen yhteensovittaminen. Terveydenhuollon vastuulla on akuuttina kriisityönä annettava välitön tuki yksilölle, perheelle ja yhteisölle sekä tuen yhteensovittaminen. Lisäksi terveydenhuollon vastuulle kuuluu mahdollisesti tarvittava hoidon tarpeen arviointi tai hoitoonohjaus.  Suositeltava ja monin paikoin käytössä oleva malli perustuu työparityöhön ja sosiaali- ja terveydenhuollon ammattilaisten tiiviiseen yhteistyöhön.